  Майя Бывальцева Ижкарын «Кышкыттэм ӟечлыко сюресъёс» йӧскалык ӵектосъя 2021-тӥ арлы чаклам ужъёсты йылпумъязы. Та ар понна берпуметӥез объект вал Ворошилов нимо ульчалэн 1,4 иськемез. Со сярысь Удмуртиысь тӧролэн но кивалтэтлэн пресс-службазы ивортӥз. Ворошилов нимо ульча Устинов но Индустри ёросъёсты герӟа. Отӥ трос автобусъёс но троллейбусъёс ветло, мерлыко ужъюртъёс, школаос, нылпи садъёс, вузкарон центръёс интыяськемын. Йӧскалык ӵектос улсын ӧнерчиос сюреслэсь вуж шобретсэ утялтӥзы но со интые выль ГОСТъёсъя лэсьтэм асфальтобетонэз кык сӥен вӧлдӥзы. Озьы ик выль бордюр изъёс тыризы, тротуаръёсты плиткалэсь лэсьтӥзы. Чаклась ӧри шекъёсты ӧз адӟы. Объект гаранти улэ пыре. Тодэ вайытом, 2021-тӥ арын Ижкарын йӧскалык ӵектосъя укмыс сюрес люкетъёсты тупатъязы, соослэн кузьдалазы оглом 5,94 иськем. Соос пӧлын Красной, Ленин нимо, Горький нимо, Совхозной, Революционной, Восточной ульчаос но Спартаковской пролка. Ваньмаз сямен машина ветлон сюресъёсты сяна, тротуаръёсты но тупатъязы (8,13 иськем). Туэ нырысьсэ Ижкарын тротуаръёсты тупатъянын сукыр муртъёслы юрттӥсь тактильной плиткаез уже кутӥзы. Сое азьланяз но басьтозы. 2022-тӥ арын йӧскалык ӵектосъя 6 сюрес люкетъёсты тупатъялозы – 7,4 иськем. Лыдметын Гагарин нимо, Кошевой нимо, Леваневский нимо, Новой ульчаос, Северной пролка, озьы ик Ижкар – Сарапул сюрес дорысен Медведево совхозозь сюрес. Тодэ вайытом, «Опорный план дорожной деятельности» программая элькунын 40 иськем пала гурт сюресъёсты тупатъязы. Тегъёс: Авто Ижкар Удмуртия сюресъёс тупатъянужъёс  